মাঝেরহাট ব্রিজের দুর্ঘটনায় আহত মোট ৩২ জনকে মঙ্গলবার বিকেলের পর থেকে দুই হাসপাতালে ভর্তি করা হয়। সিএমআরআই হাসপাতাল থেকে প্রাথমিক চিকিৎসার পর ছ'জনকে ছেড়ে দেওয়া হলেও ভর্তি নেওয়া হয় পাপাই-সহ চারজন গুরুতর আহতকে। হাসপাতালের তরফে বুধবার জানানো হয়েছে, শ্বাসপ্রশ্বাসে প্রবল সমস্যার জন্য পাপাইকে ভেন্টিলেশনে স্থানান্তর করতে হয়েছে। চিকিৎসকদের মতে, তাঁর বুকে প্রবল আঘাতের জেরে স্বাভাবিক ভাবে শ্বাস নিতে পারছেন না পাপাই। পাপাই ছাড়া হাসপাতালে চিকিৎসাধীন বাকি আহতদের সকলেই স্থিতিশীল বলে জানানো হয়েছে।